
Samantekt á niðurstöðum í máli nr. S-94/2026 – Áform um breytingar á námsmatshluta aðalnámskrár grunnskóla.
Alls bárust 28 umsagnir um áform um breytingar á námsmatshluta aðalnámskrár grunnskóla.
Í umsögnum kom fram almenn samstaða um mikilvægi þess að námsmat sé skýrt, aðgengilegt og gagnlegt fyrir nemendur og foreldra. Sjónarmið voru þó skipt um hvort upptaka tölukvarða væri ein og sér til þess fallin að ná þeim markmiðum. Sérstök áhersla var lögð á að tölueinkunnir yrðu skýrt tengdar hæfni- og matsviðmiðum, að námsmat yrði sambærilegra milli skóla og að fjölbreyttar matsaðferðir, leiðsagnarmat og faglegt mat kennara yrðu áfram mikilvægir þættir námsmats.
Að loknu samráði hefur verið ákveðið að halda áfram með breytingarnar og innleiða þær í áföngum. Lokaeinkunnir í 10. bekk verða gefnar í heilum tölum frá 1 til 10 frá og með vori 2027. Breytingin nær síðan til lokamats í 4. og 7. bekk vorið 2028. Samhliða verður unnið að skýrari miðlægum viðmiðum, tengingu einkunna við hæfni nemenda og skýrara vægi námsþátta.
Við innleiðinguna verður áfram lögð áhersla á fjölbreytt námsmat, jafnræði og aðgengi, skýrar leiðbeiningar og faglegan stuðning við skóla. Miðstöð menntunar og skólaþjónustu mun styðja við innleiðinguna og áfram verður haft samráð við skólasamfélagið við nánari útfærslu breytinganna.  Fyrirhugaðar breytingar á aðalnámskrá verða samhliða kynntar til umsagnar á samráðsgátt.

